text: Venstre vil udbygge vestjysk hovedvej
  09 marts 2010 kl. 16.53
  Venstre ønsker at bruge en milliard kroner på at udbygge hovedvejene i Vestjylland.
  
  Hovedveje i Vestjylland og på Sjælland skal udbygges for en milliard kroner.
  Forslaget kommer fra regeringspartiet Venstre, der kræver, at en ny trafikaftale i 2011 indeholder nye investeringer i veje væk fra de
  større byer på en milliard kroner.
  Venstre ønsker at udbygge flere landeveje, der i dag kun har et enkelt spor i hver retning, til tre spor på flere steder.
  
  Skæv fordeling
  - Hvis du ligger og kører 50 eller 60 km/t bag en traktor eller langsom lastbil, så bliver du til sidst frustreret, og trækker ud og overhaler. Det er dødsensfarligt. Hvis vejen er tresporet en gang imellem, så har du ro i sjælen, for du ved, at du kan komme forbi om et par kilometer. Derfor øger det både trafiksikkerhed og fremkommeligheden, siger Venstres trafikordfører Kristian Pihl Lorentzen.
  Han peger eksempelvis på Rute 11, der går mellem Tønder og Aalborg og Rute 22 mellem Roskilde og Næstved som vejstrækninger, der skal
  udbygges.
  - Det er en nødvendighed for at få et Danmark i balance, så vi også kan få udvikling og job i vores udkantsområder. Hvis vi kun
  investerer der, hvor der er rigtig meget trafik, så får vi et land, der bliver totalt skævvredet, siger trafikordføreren.
  